  Виталий Пронин Россиысь фин-угор культурая центр поттӥз выль справочник - «Фин-угор но самоди калыкъёс Россилэн этнокультурая пӧртэмлыказ». Та бичет урал кыл семьяе пырись калыкъёс сярысь, ивортэмын www.finnougoria.ru сайтын.Книгаысь тодыны луоз фин-угор но самоди калыкъёслэсь историзэс. Котькуд калыкез эскерыку, усьтэмын солэн этнонимез, азинскемез но одӥг улон интыысь мукетаз выжемез, кылэзлэн аспӧртэмлыкъёсыз, осконэз, яратоно сиён-юонэз, ужез, сям-йылолъёсыз. Статьяосты гожъязы тодмо тодосчиос-этнографъёс, фин-угор кунъёсысь но шаеръёсысь этнокультурая центръёсысь специалистъёс. Со сяна, книгае пыртэмын калыкъёслэсь ӵыжы-выжы луэмзэс возьматӥсь писпу.- Валамон, 70 баме ӧз тэры 20 фин-угор но 4 самоди калыкъёс сярысь люкам тодон-валан. Озьы ке но ми тыршимы тужгес кулэзэ бырйыны, мае котькин тодыны кулэ. Ми кема ужамы та книга бордын, улосъёсысь тодосчиосын кенешимы, утчамы тунсыко туспуктэмъёс, - вераз проектэз гожтӥсь но соин кивалтӥсь Татьяна Барахова.Ар пумозь бичетэз ысъялозы Россиысь фин-угор огазеяськонъёсы, культурая, искусствоя, дышетонъя учреждениосы. Справочниклэн электрон версиез интыямын татчы.Туспуктэмез: www.finnougoria.ru. Теги: вылькнига Фин-угордунне  